paragraph_text: Kao gimnazijalac, isključivan je iz srednjih škola i hvatan zbog komunističkih aktivnosti. Član je SKOJ-a od 1935., a član KPH od 1938. Jedan je od organizatora osnivanja prvog sisačkog partizanskog odreda. Sudjelovao je u svim oružanim akcijama odreda. U kolovozu 1941. prebacio se u Banovinu gdje je bio jedan od organizatora prvog partizanskog odreda među srpskim stanovništvom. Krajem ljeta 1942. godine, prebacio se u Moslavinu, gdje je bio zapovjednik Moslavačkog partizanskog bataljuna koji je ubrzo prerastao u odred. Krajem 1942. prebacio se u Slavoniju gdje je bio borac Dvanaeste slavonske divizije i politički komesar 16. omladinske brigade „Joža Vlahović”, a od sredine 1943. politički komesar Dvanaeste slavonske divizije.